HK-doop | mnr.muller
Tag Archives: HK-doop
Ek weet sy is gisteraand as HK-lid aangewys, want sy het ’n plakkaat om haar nek, kersversierings op haar kop en HK + haar koshuisnaam in swart geskryf op haar wange
Posted on Augustus 18, 2010 by mnr.muller
Sopas op die Rooiplein stap ek verby ‘n student wat verby my stap.
Ons ken mekaar nie.
Maar ek weet sy is gisteraand as HK-lid aangewys, want sy het ‘n plakkaat om haar nek, kersversierings op haar kop en HK + haar koshuisnaam in swart geskryf op haar wange.
So, toe keer ek haar voor (miskien moes ek net aangestap het) en wens haar geluk. En twee sinne dieper in die gesprek vra ek haar tog hoe sy voel om só opgedress te wees.
Sy glimlag net trots en sê sy gee nie om nie, mense wens haar die heeltyd geluk.
Nietemin probeer ek maar weer, tipies ek, om haar vinnig die praktyk meer krities te beskou – en vertel vir haar van manlike HK-lede wie se hare destyds vir dieselfde doel geskeer is – en vra of sy nie aan ‘n meer waardige manier kan dink om dieselfde doel (jou vriende te laat weet jy is tot ‘n leiersposisie verkies) te bereik nie – dalk as die uittredende HK hulle baadjies kon uitleen vir die dag?
Maar nee, die praktyk is goed en reg. En sy koop nie die gedagte om dit dalk in die toekoms (volgende jaar as sy die nuwe HK-lede sou gelukwens) effens anderste te doen nie.
Ons groet, darem heel vriendelik.
Vreemd dat ons hierdie rituele het: ons verneder die nuwe HK-lede so ‘n bietjie (sodat hulle hul plek ken), en dan ‘n maand later reik hulle pragtige foto’s uit aan ander huiskomitees om te wys watse dames/gentlemen hulle as groep is – ‘n skynbeeld/image wat hulle ook later voorhou aan die nuweling-eerstejaars.
Ek verstaan die studentepret-element hieraan.
Daar is baie ander dinge wat ook aan nuutverkose HK-lede gedoen is/word. In sommige koshuise dra hulle jou kamer leeg en skuif al jou goed badkamer/quad toe. In ander gevalle wag die verrassing op die HK-kamp waar jy kaal uitgetrek word, vasgebind aan die ander nuweling-HK-lede en iewers afgelaai word om kilometers ver in die reën terug te stap, besmeer met rooi-aas en geslaan met ‘n lat.
Teen studentepret is ek nie gekant nie, allermins, maar ons moet tog bedink hoekom ons sulke dinge doen – waarom het ons die behoefte om ‘n mede-volwassene, vir wie ons sopas verkies het tot ‘n verteenwoordigende posisie, soos ‘n kinderpartytjie-ganger aan te trek?
Dalk is dit nie ‘n lat nie; dalk word die hare nie geskeer nie, maar die doop-beginsel is steeds so duidelik soos daglig.
Dalk is dit maar hoe dinge is.
Filed under Studenteleierskap, Tekeninge and tagged doop, HK, HK-doop, HK-inlywing, huiskomitee, inlywing, menseregte, verneder |	5 Kommentaar